ฝนตกหนัก น้ำในลำห้วยเอ่อล้นเข้าท่วมบ้านเรือนประชาชน ตำบลแม่ฮี้ อำเภอปาย จังหวัดแม่ฮ่องสอน กว่า 80 หลังคาเรือน
ว่าที่ร้อยตรี นพรัตน์ ศุภกิจโกศล นายอำเภอปาย เปิดเผยว่า ค่ำวานนี้ (1 พฤษภาคม 2564) ได้มอบหมายให้นายภูรีภัทร พิพัฒน์พงศ์ธร ปลัดอำเภอหัวหน้าฝ่ายความมั่นคงอำเภอปาย พร้อมด้วยนายพิเชษฐ พุ่มนวน ปลัดอำเภอฝ่ายความมั่นคงอำเภอปาย นำกำลังสมาชิกกองอาสารักษาดินแดนอำเภอปายที่ 4 ลงพื้นที่ตรวจสอบความเสียหายและให้ความช่วยเหลือประชาชนจากเหตุอุทกภัย เนื่องจากฝนตกหนัก เป็นเหตุให้น้ำในลำห้วยแม่ฮี้ เอ่อล้นเข้าท่วมบ้านเรือนประชาชนในพื้นที่ หมู่ที่ 2 และหมู่ที่ 5 ตำบลแม่ฮี้ อำเภอปาย จังหวัดแม่ฮ่องสอน กว่า 80 หลังคาเรือนเบื้องต้นได้ประสานหน่วยงานในพื้นที่เข้าให้การช่วยเหลือแล้ว ส่วนความเสียหายทั้งหมดอยู่ระหว่างการประเมิน